Марко Ганчев
Мелодия за алармена система

chitanka.info

Тук аларма, там аларма

проглушава ни ушите.

Ясно, че това е карма,

грешни щом са ни душите.

Ако случи се на куче

край кола да пусне струйка,

цък — сирена ще се включи

и ще писка като пуйка.

Ако нямащи квартира

в тъмен вход се сгушат двама,

свирката се активира

преди кавалер и дама.

Няма как, търпим, защото

тоз прогрес е наша карма.

При това и обществото

включило и то аларма.

Писка с Моцартови ноти,

думка с гонга на Бетовен:

„Всичките са мафиоти,

всеки повик е лъжовен!“.

Има тоя бог да взема —

то не може двойна карма:

и алармена система,

и система от аларма…

1993

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.